Up-344/02
Natisni
Opravilna št.:
Up-344/02
Datum odločitve:
25. 10. 2002
ECLI:
ECLI:SI:USRS:2002:Up.344.02
Akt:
Ustavna pritožba A. A. zoper sklep Okrajnega sodišča na Vrhniki št. Su 220100/2000-175 z dne 14. 5. 2002
Izrek:
Ustavna pritožba A. A. zoper sklep Okrajnega sodišča na Vrhniki št. Su 220100/2000-175 z dne 14. 5. 2002 se zavrže.
Evidenčni stavek:
Ker ni podana procesna predpostavka izčrpanosti pravnih sredstev, je Ustavno sodišče ustavno pritožbo zavrglo.
Geslo:
Sklep o zavrženju predloga za izločitev sodnice.

Neizčrpanost pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
7. 6. 2002
Vrsta odločitve:
sklep
Vrsta rešitve:
zavrženje
Dokument:
US21808
Up-344/02-6
13. 11. 2002
SKLEP
Ustavno sodišče je v postopku za preizkus ustavne pritožbe A. A. iz Ž., ki jo zastopa B. B., odvetnik v Z., na seji senata dne 25. oktobra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Okrajnega sodišča na Vrhniki št. Su 220100/2000-175 z dne 14. 5. 2002 se zavrže.
Obrazložitev
1. Pritožnica je v kazenskem postopku, ki teče zoper njo pred Okrajnim sodiščem na Vrhniki, predlagala izločitev sodnice na podlagi 6. točke 39. člena Zakona o kazenskem postopku (Uradni list RS, št. 63/94 in nasl. - v nadaljevanju ZKP). Z ustavno pritožbo, vloženo dne 7. 6. 2002, izpodbija sklep predsednika Okrajnega sodišča na Vrhniki, s katerim je bil na podlagi petega odstavka 42. člena ZKP zavržen njen predlog za izločitev sodnice. V ustavni pritožbi zatrjuje kršitev 23. člena Ustave. Zatrjevana kršitev naj bi bila podana s tem, ker je bil pritožničin predlog za izločitev razpravljajoče sodnice, ki naj bi se pri izločanju listin, ki so predmet ekskluzije, z njimi seznanila, zavržen.
Pritožnica je dne 18. 6. 2002 Ustavnemu sodišču poslala vlogo, v kateri je predlagala prednostno obravnavo njene ustavne pritožbe. 2. Po določbi prvega odstavka 51. člena Zakona o Ustavnem sodišču (v nadaljevanju ZUstS) se ustavna pritožba lahko vloži, ko so izčrpana vsa pravna sredstva. Zoper sklep, s katerim se zahteva za izločitev sodnika po petem odstavku 42. člena ZKP zavrže, ni pritožbe. Pritožnica bo zato morebitne kršitve človekovih pravic, ki naj bi ji bile storjene z izpodbijanim sklepom, lahko uveljavljala šele v ustavni pritožbi zoper sodbo po njihovem poprejšnjem uveljavljanju v pravnih sredstvih, ki ji jih zakon daje zoper sodbo. Ustavna pritožba zoper izpodbijani sklep, s katerim je bila zahteva pritožnice za izločitev sodnice zavržena, je zato očitno preuranjena, saj pravna sredstva še niso mogla biti izčrpana.
3. Ker ni podana procesna predpostavka izčrpanosti pravnih sredstev, je bilo treba ustavno pritožbo zavreči.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer